DECIZIA COMISIEI
din 5 decembrie 2008
privind neincluderea anumitor substanțe active în anexa I la Directiva 91/414/CEE a Consiliului, precum și retragerea autorizațiilor pentru produsele de protecție a plantelor care conțin aceste substanțe
[notificată cu numărul C(2008) 7637]
(Text cu relevanță pentru SEE)
(2008/934/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) al patrulea paragraf,
întrucât:
(1)
Articolul 8 alineatul (2) din Directiva 91/414/CEE prevede că un stat membru poate autoriza, de-a lungul unei perioade de doisprezece ani de la data notificării respectivei directive, introducerea pe piață a produselor de protecție a plantelor care conțin substanțe active care nu sunt menționate în anexa I la directiva respectivă și care se află deja pe piață la doi ani de la data notificării directivei, timp în care se efectuează o examinare progresivă a acestor substanțe în cadrul unui program de lucru.
(2)
Regulamentele (CE) nr. 451/2000 (2) și (CE) nr. 1490/2002 (3) ale Comisiei prevăd normele detaliate de punere în aplicare a celei de-a treia etape a programului de lucru menționat la articolul 8 alineatul (2) din Directiva 91/414/CEE și stabilesc o listă de substanțe active care urmează a fi evaluate, în vederea posibilei lor includeri în anexa I la Directiva 91/414/CEE. Lista respectivă include substanțele enumerate în anexa la prezenta decizie.
(3)
În termen de două luni de la primirea proiectului de raport de evaluare, notificatorii în cauză și-au retras în mod voluntar, în conformitate cu articolul 11e din Regulamentul (CE) nr. 1490/2002, sprijinul pentru includerea substanțelor respective.
(4)
Comisia a analizat proiectele de rapoarte de evaluare, recomandările de la statele membre raportoare și observațiile din partea altor state membre și a ajuns la concluzia că articolele 11b și 11f nu se aplică. Prin urmare, se aplică articolul 11e.
(5)
În consecință, substanțele enumerate în anexa la prezenta decizie nu ar trebui incluse în anexa I la Directiva 91/414/CEE.
(6)
Deoarece neincluderea acestor substanțe nu se bazează pe prezența unor indicații clare cu privire la existența unor efecte nocive, astfel cum se prevede în anexa VI la Regulamentul (CE) nr. 1490/2002, statele membre ar trebui să aibă posibilitatea de a menține autorizațiile până la 31 decembrie 2010, în conformitate cu articolul 12 alineatul (3) din Regulamentul (CE) nr. 1490/2002.
(7)
Orice perioadă de grație acordată de către un stat membru pentru eliminarea, depozitarea, introducerea pe piață și utilizarea stocurilor existente de produse de protecție a plantelor care conțin substanțele enumerate trebuie să fie limitată la douăsprezece luni pentru a permite utilizarea stocurilor existente în cursul unei singure perioade ulterioare de vegetație.
(8)
Prezenta decizie nu aduce atingere introducerii unei noi cereri în conformitate cu articolul 6 alineatul (2) din Directiva 91/414/CEE și cu Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (4), în conformitate cu procedura accelerată prevăzută la articolele 13-22 din regulamentul respectiv.
(9)
Procedura respectivă permite notificatorilor a căror substanță nu a fost inclusă pe baza retragerii acestora să depună o nouă cerere, prezentând doar informațiile suplimentare necesare pentru abordarea problemelor specifice care au dus la adoptarea deciziei de neincludere respective. Notificatorul a primit proiectul de raport de evaluare care identifică informațiile respective.
(10)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Substanțele enumerate în anexa la prezenta decizie nu sunt incluse ca substanțe active în anexa I la Directiva 91/414/CEE.
Articolul 2
Statele membre retrag autorizațiile pentru produsele de protecție a plantelor care conțin una sau mai multe dintre substanțele enumerate în anexă, până la 31 decembrie 2010.
Articolul 3
Perioada de grație acordată de statele membre în conformitate cu dispozițiile articolului 4 alineatul (6) din Directiva 91/414/CEE expiră cel târziu la 31 decembrie 2011.
Articolul 4
Prezenta decizie se adresează statelor membre.
Adoptată la Bruxelles, 5 decembrie 2008.